Jaan Kalda

Jaan Kalda (sündinud 12. novembril 1963 Väike-Maarjas) on eesti füüsik.

Elulugu
pisi|Jaan Kalda kõnelemas 2017. aasta Euroopa füüsikaolümpiaadi lõpetamisel Tallinnas.
Jaan Kalda lõpetas 1982. aastal Tallinna 1. Keskkooli matemaatika-füüsika eriklassi. 1981. aastal võitis ta esikoha üleliidulisel koolinoorte füüsikaolümpiaadil, 1982. aastal võitis hõbemedali Saksa FV-s rahvusvahelisel füüsikaolümpiaadil.Rahvusarhiivi fotode andmebaas FOTIS. Üleliidulisel koolinoorte füüsikaolümpiaadil esikohad võitnud Tallinna 1. Keskkooli õpilased Jüri Liiv 10. ja Jaan Kalda 9. klassist (fotograaf Isi Trapido)

1988. aastal lõpetas Moskva füüsika-tehnika instituudi (MFTI) teoreetilise plasmafüüsika eriala kiitusega ja 1990. aastal aspirantuuri MFTI-s ja I. V. Kurtšatovi nimelises Aatomienergeetika Instituudis. Samal aastal (1990) kaitses ta MFTI-s plasmas kollektiivseid ülekandeprotsesse käsitleva väitekirja (juhendaja Aleksandr Kingsep) ja sai füüsika-matemaatika kandidaadi kraadi.

Aastatel 1992–1993 töötas Kalda järeldoktorina Pariisis École Polytechnique'i teoreetilise füüsika keskuses.

Jaan Kalda töötas Eesti Teaduste Akadeemia Küberneetika Instituudis teaduri (1990-1994) ja vanemteadurina (1994-1997).Tallinna Tehnikaülikooli teadusportaal

Aastast 1997 töötab ta TTÜ küberneetika instituudis: vanemteadur 1997-2016, professor aastast 2017 (alates 2020 täisprofessor tenuuris). Ühtlasi oli ta 2015-2016 TTÜ füüsikainstituudi professor ja teoreetilise füüsika õppetooli juhataja.

Teadustöö
Jaan Kalda uurimisvaldkonnad on matemaatiline ja üldine teoreetiline füüsika, klassikaline mehaanika, kvantmehaanika, relatiivsusteooria, gravitatsioon, statistiline füüsika ja termodünaamika. Tema teadustöö põhisuunad on seotud mastaabiinvariantsete struktuuride (sealhulgas bioloogiliste) modelleerimise ja analüüsi, juhuslike pindade statistilise topograafia, turbulentse difusiooni ja mittelineaarsete ülekandeprotsessidega.

Kalda teadusorganisatsiooniline tegevus on olnud seotud muuhulgas olümpiaadide korraldusega. 2011. aastal oli ta Rahvusvahelise füüsikaolümpiaadi rahvusvahelise žürii liige, 2012. aastal Rahvusvahelise Füüsikaolümpiaadi juhtkomitee liige ja Akadeemilise Komitee aseesimees ning Saudi Araabia rahvusvahelise füüsikaolümpiaadi võistkonna akadeemiline nõunik. Ta on Euroopa füüsikaolümpiaadi esimene president.

Tunnustus
2003 – Euroopa Teaduste ja Kunstide Akadeemia liikmeks valimine
2006 – Eesti Vabariigi teaduspreemia nominent
2007 – Eesti Füüsika Seltsi aastapreemia
2008 – TTÜ parim teaduspublikatsioon loodus- ja täppisteaduste vallas 2008. aastal
2013 – Vabariigi Presidendi reaalteaduste eripreemia
2013 – Valgetähe V klassi teenetemärk

Isiklikku
Tema ema oli kirjandusteadlane Maie Kalda ja abikaasa on semiootik Virve Sarapik.

Viited

Välislingid


 Jaan Kalda teaduspublikatsioone

Kategooria:Eesti füüsikud
Kategooria:Tallinna Tehnikaülikooli professorid
Kategooria:Valgetähe V klassi teenetemärgi kavalerid
Kategooria:Gustav Adolfi Gümnaasiumi vilistlased
Kategooria:Sündinud 1963